Torttuja hiihtolegenda napsii pyhinä vain 50. Myös mämmin käyttö on vähenemään päin.

Juha Mieto nautti joulupöydän antimista. Mika Kanerva

Juha Mieto on kinkun ystävä. Hän mättää tänä jouluna napaansa 10–14 kilon kinkun kuorineen. Muruakaan ei jää jäljille.

– Syön myös kaiken läskin, ei parane heittää yhtään haaskoille, Mieto ilmoittaa.

Hän muistuttaa, että kinkun nettopaino on pienempi kuin kaupassa laskettu bruttopaino.

– Harmittavasti kinkku menee niin pirusti kasaan.

Aiempina jouluina hiihtomestari on napsinut kaksi kinkkua.

– Kun paistomittari näyttää 72 astetta, otan kinkun pois uunista, ettei se mene ylikypsäksi. Tänä jouluna syön säästellen savea, koska hankin vain yhden kinkun.

Kurikan jätti määrittelee kinkkuhimonsa taustan hyvin maanläheisesti:

– Se on niin mahrottoman hyvää.

Mämmiä lahjaksi

Mestari täytti alkutalvesta 70 vuotta.

– Kun se tuli mittariin, päätin vähentää joulutorttujen määrän sadasta viiteenkymmeneen. Sama puolitus käy mämmin kanssa, sillä aiemman 40 ropehellisen sijaan ensi pääsiäisenä menee vain 20.

Miedolla on mämmiä jemmassa. Hän sai 70-vuotislahjaksi Halpahallista 10 laatikkoa ja Kymppimämmiltä 12.

– Kaiken aikaa sitä kulutan. Mämmi maistuu aina, oli joulu tai juhannus.

Hiihtolegenda on kova saunomaan. Juha Harju

Limakerros mahaan

Mieto pitää vatsaansa kunnossa kaurapuurolla.

– Päivittäinen kaurapuuroannos luo vatsalaukkuun limaisen kerroksen. Vatsaa kehrää kuin kissa uuninpankolla.

Jouluna kaurapuuro jää pois, mutta pakki pysyy vetreänä.

– Ei mitään hätää, Mieto alleviivaa.

Joulu sujuu kotona Kurikassa kahdestaan Petteri-pojan kanssa. He käyvät yhdessä hautausmaalla, jossa on Juhan Minna-vaimon viimeinen leposija.

– Hautausmaakeikan jälkeen aattona saunaan, kunnes ryhdytään kuuntelemaan, kun Suomen Turku julistaa joulurauhan. Sitten vaan hiljaisuutta ja lepoa.